Title: El pla d'appmarketing
Course: CFGS - Gestió de vendes i espais comercials / Màrqueting i publicitat > Section: Estratègies d'appmarketing

Les 3 Ps de l'appmarketing: People, Place & Price

El pla d'appmarketing és el document que recull la nostra estratègia d'appmarketing.

En l'apartat anterior d'aquest curs referit a les oportunitats de negoci del mercat de les apps, hem vinculat la creació d'apps a les necessitats de les futures persones usuàries de l'app, així com el valor que aporta l'app a aquestes persones que s'interessaran per comprar-la o descarregar-la i, evidentment, utilitzar-la.

People

És per això que la primera P de l'appmarketing és la P de People. Cal entendre, doncs, que les persones usuàries potencials de l'app són el centre de la nostra estratègia d'appmarketing, condicionant la nostra app des del mateix procés de creació.

No obstant, cal tenir en compte que en el sector de l'entreteniment, el desenvolupament de jocs de gran pressupost, de centenars de milers d'euros o més, només a l'abast de les grans empreses del sector, és el mateix joc, el producte, el centre de tot, orientat a un consum massiu.

El pla d'appmarketing haurà de recollir, en primer lloc, una descripció del mercat on s'identifiquin clarament les empreses o desenvolupadors que comercialitzen apps similars a la que hem pensat desenvolupar, així com el perfil de les persones usuàries potencials de la nostra futura app.

Place

En tant que la distribució de les apps només és possible a través dels appmarkets, principalment d'Apple, Google i Microsoft, la P de Place no es referirà tant als canals de distribució, sinó a les estratègies d'appmarketing a utilitzar en l'appmarket i als canals d'appmarketing a través dels quals en farem la promoció.

Sí que existeixen canals de distribució alternatius però cal modificar el programari dels dispositius. Els usuaris que estan familiaritzats amb aquestes modificacions de programari segur que saben què és "jailbreak" o "root" però aquestes modificacions no són objecte d'estudi d'aquest curs.

En aquest cas, el pla d'appmarketing haurà d'incorporar, d'una banda, l'estratègia d'optimització a l'appmarket (ASO), i de l'altra els canals d'appmarketing i els continguts que s'utilitzaran per promocionar l'app. A totes les accions d'appmarketing cal vincular un objectiu i un pressupost. Un exemple: la estratègia a Facebook serà aconseguir 1.000 "likes" amb un pressupost en Facebook Ads de 100 euros.

Price

Finalment, la P de Price es refereix a l'estratègia de monetització, o sigui, com és finançarà el desenvolupament de l'app i les estratègies d'appmarketing planificades.

Cal que al pla d'appmarketing es detalli la fórmula de finançament utilitzada. Si es preveuen diferens fases de desenvolupament i de finançament també es detallaran al pla.

Les altres Ps de l'appmarketing

A banda dels aspectes de l'appmarketing que podríem relacionar amb el màrqueting classic, hi ha altres aspectes que cal tenir en compte a l'hora de pensar i definir les estratègies que durem a terme. Aquests aspectes ens vinculen directament amb les persones usuàries de la nostra app i són els segúents:

Permission

Hem de tenir molt present que les persones usuàries són les que han d'autoritzar les intromissions vinculades a les estratègies d'appmarketing. És clar que si utilitzem insercions publicitàries en la nostra app per finançar-la, la persona usuària és lliure de descarregar-la o no. Però si optem, per exemple, per una campanya de promoció a través del correu electrònic, caldrà que tinguem l'autorització explícita de les persones que l'han de rebre, que també han de tenir la capacitat de decidir no rebre més comunicacions per aquesta via.

Privacy

Compte amb la gestió de les dades que obtenim de les persones usuàries. Qualsevol ús que en fem requereix autorització expressa. Cal tenir molt present el marc legal que estableix la Llei orgànica de protecció de dades de caràcter personal.

Preference

Les persones usuàries són les que decideixen quins continguts o informacions tenen rellevància o no. En la mesura que les nostres accions i continguts siguin rellevants per a les persones i connectin amb les seves preferències, aquestes tindran èxit o no.